กระทรวงพาณิชย์ เร่งเจรจาส่งออก ข้าวและลำไยของไทย ไปอินโดนีเซีย
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังร่วมหารือกับนายรัคมัต บูดีมัน (H.E. Mr. Rachmat Budiman) เอกอัครราชทูตแห่งสาธารณรัฐอินโดนีเซียประจําประเทศไทย ว่า อินโดนีเซีย ถือเป็นคู่ค้าลำดับ 3 ของไทยในอาเซียน และเป็นคู่ค้าที่มีความสำคัญลำดับ 7 ของไทยในเวทีโลก โดยการค้าระหว่างกันในช่วง 8 เดือนแรกของปี 2564 มีมูลค่า 347,727.13 ล้านบาท เพิ่มขึ้นร้อยละ 21.1 เมื่อเทียบกับช่วงเดียวกันของปีก่อนหน้า โดยสินค้าส่งออกไปอินโดนีเซีย มีมูลค่า 175,488.01 ล้านบาท อาทิ รถยนต์และส่วนประกอบ เม็ดพลาสติก ผลิตภัณฑ์ยาง น้ำตาลทรายผลิตภัณฑ์มันสำปะหลัง ขณะที่สินค้านำเข้าจากอินโดนีเซีย มีมูลค่า 172,239.12 ล้านบาท อาทิ น้ำมันดิบ เคมีภัณฑ์ เหล็กและผลิตภัณฑ์ เป็นต้นไทยได้หยิบหยกประเด็นสำคัญเพื่อหารือ โดยขอให้อินโดนีเซียช่วยประชาสัมพันธ์สินค้าไทย ที่นำไปขายบนแพลตฟอร์ม Blibli.com ของอินโดนีเซีย จำนวนกว่า 1,863 รายการ พร้อมทั้งหารือปัญหาอุปสรรคจากกฎระเบียบการนำเข้าลำไยของไทยที่ในช่วงที่ผ่านมา รวมถึงสินค้าเครื่องปรับอากาศที่อินโดนีเซียกำหนดให้ต้องมีการขออนุมัตินำเข้า และกำหนดปริมาณการนำเข้าสินค้าดังกล่าว นอกจากนี้ ขอให้พิจารณาการนำเข้าข้าว จากไทยเป็นลำดับแรก ตามที่ได้มีการจัดทำ MOU ระหว่างกันเมื่อเดือนมีนาคมที่ผ่านมา พร้อมทั้งประชาสัมพันธ์เชิญชวนให้เอกชนและผู้นำเข้าอินโดนีเซียเข้าร่วมกิจกรรม OBM (Online Business Matching) ของประเทศไทยที่จะจัดขึ้นในปีนี้ ได้แก่ งานแสดงสินค้าไลฟ์สไตล์ ‘Thai groove’ ระหว่างวันที่ 23 - 26 พฤศจิกายน นี้ และงาน Gems@Phuket Sandbox ระหว่างวันที่ 30 พฤศจิกายน – 3 ธันวาคมนี้อย่างไรก็ตาม ไทยและอินโดนีเซีย จะเร่งหาข้อสรุปในการแก้ปัญหาร่วมกันในการประชุมคณะกรรมการร่วมทางการค้า (Joint Trade Committee: JTC) โดยไทยพร้อมจะเป็นเจ้าภาพจัดการประชุมปลายปีนี้ เพื่อคลี่คลายปัญหาด้านการค้า การลงทุน และเรื่องอื่นๆ ที่เกี่ยวข้อง ทั้งนี้ การจัดการประชุม JTC เป็นข้อตกลงที่ไทยและอินโดนีเซียจัดทำขึ้นร่วมกันตั้งแต่ปี 2554 แต่ที่ผ่านมายังไม่เคยมีการจัดประชุมมาก่อน หากมีการจัดการประชุมขึ้นจะนับเป็นครั้งแรกในประวัติศาสตร์ของทั้ง 2 ประเทศ